Sabiex tgħin biex tintlaħaq il-mira tal-UE ta' newtralità klimatika sal-2050, il-Kummissjoni Ewropea llum qed tippreżenta l-Istrateġija tal-UE dwar l-Enerġija Rinnovabbli Lil Hinn mill-Kosta. L-Istrateġija tipproponi li żżid il-kapaċità tar-riħ lil hinn mill-kosta tal-Ewropa mil-livell attwali tagħha ta' 12 GW għal mill-anqas 60 GW sal-2030, u għal 300 GW sal-2050. Il-Kummissjoni timmira li tikkomplementa din iż-żieda b'40 GW ta' enerġija mill-oċeani u b'teknoloġiji emerġenti oħra bħall-enerġija mir-riħ u l-fotovoltajka galleġġanti sal-2050. Dan it-tkabbir ambizzjuż se jkun ibbażat fuq il-potenzjal vast fil-baċiri tal-baħar kollha tal-Ewropa u fuq il-pożizzjoni ta' tmexxija globali tal-kumpaniji tal-UE fis-settur. Se joħloq opportunitajiet ġodda għall-industrija, se jiġġenera impjiegi ekoloġiċi mal-kontinent kollu, u se jsaħħaħ it-tmexxija globali tal-UE fit-teknoloġiji tal-enerġija lil hinn mill-kosta. Se jiżgura wkoll il-protezzjoni tal-ambjent, il-bijodiversità u s-sajd tagħna. Il-Viċi President Eżekuttiv għall-Patt Ekoloġiku Ewropew, Frans Timmermans, qal: “L-istrateġija tal-lum turi l-urġenza u l-opportunità li nsaħħu l-investiment tagħna fl-enerġija rinnovabbli lil hinn mill-kosta. Bil-baċiri tal-baħar vasti tagħna u t-tmexxija industrijali tagħna, l-Unjoni Ewropea għandha dak kollu li teħtieġ biex tiffaċċja l-isfida. L-enerġija rinnovabbli lil hinn mill-kosta diġà hija tabilħaqq ġrajja Ewropea ta' suċċess. Qed nimmiraw li nbiddluha f'opportunità saħansitra akbar għall-enerġija nadifa, għall-impjiegi ta' kwalità għolja, għat-tkabbir sostenibbli, u għall-kompetittività internazzjonali.” Il-Kummissarju għall-Enerġija, Kadri Simson, qalet: “L-Ewropa tinsab fuq quddiem nett fid-dinja fis-settur tal-enerġija rinnovabbli lil hinn mill-kosta, u tista' ssir il-mutur għall-iżvilupp globali tiegħu. Irridu nsaħħu t-tattika tagħna billi nisfruttaw il-potenzjal kollu tat-teknoloġija eolika lil hinn mill-kosta, u billi navvanzaw teknoloġiji oħra bħal dawk għall-enerġija mill-mewġ u mill-marea u l-fotovoltajka galleġġanti. Din l-Istrateġija tagħti direzzjoni ċara u tistabbilixxi qafas stabbli, li huma kruċjali għall-awtoritajiet pubbliċi, l-investituri u l-iżviluppaturi f'dan is-settur. Jeħtieġ li nżidu l-produzzjoni domestika tal-UE biex niksbu l-miri klimatiċi tagħna, nissodisfaw id-domanda dejjem tikber għall-elettriku u nappoġġaw l-ekonomija fl-irkupru tagħha wara l-Covid.” Il-Kummissarju għall-Ambjent, l-Oċeani u s-Sajd, Virginijus Sinkevičius, qal: “L-istrateġija tal-lum tiddeskrivi kif nistgħu niżviluppaw l-enerġija rinnovabbli lil hinn mill-kosta flimkien ma' attivitajiet oħra tal-bniedem, bħas-sajd, l-akkwakultura jew it-trasport marittimu, u f'armonija man-natura. Il-proposti se jippermettulna wkoll nipproteġu l-bijodiversità u nindirizzaw il-konsegwenzi soċjoekonomiċi possibbli għas-setturi li jiddependu fuq is-saħħa tajba tal-ekosistemi tal-baħar, u b'hekk jippromwovu koeżistenza soda fl-ispazju marittimu.” Sabiex tippromwovi ż-żieda fil-kapaċità tal-enerġija lil hinn mill-kosta, il-Kummissjoni se tħeġġeġ il-kooperazzjoni transfruntiera bejn l-Istati Membri dwar l-ippjanar u l-użu fit-tul. Dan se jirrikjedi li l-objettivi tal-iżvilupp tal-enerġija rinnovabbli lil hinn mill-kosta jiġu integrati fil-Pjanijiet Spazjali Marittimi Nazzjonali li l-istati kostali għandhom jippreżentaw lill-Kummissjoni sa Marzu 2021. Il-Kummissjoni se tipproponi wkoll qafas fi ħdan ir-Regolament TEN-E rivedut għall-ippjanar fit-tul tal-grilja lil hinn mill-kosta, li jinvolvi lir-regolaturi u lill-Istati Membri f'kull baċir tal-baħar. Il-Kummissjoni tistma li se jkun meħtieġ investiment ta' kważi EUR 800 biljun bejn issa u l-2050 biex jintlaħqu l-objettivi proposti tagħha. Sabiex tgħin biex jiġi ġġenerat u sfruttat dan l-investiment, il-Kummissjoni se: L-enerġija rinnovabbli lil hinn mill-kosta hija suq globali li qed jikber b'rata mgħaġġla, b'mod partikolari fl-Asja u fl-Istati Uniti, u tipprovdi opportunitajiet għall-industrija tal-UE madwar id-dinja. Permezz tad-diplomazija tagħha dwar il-Patt Ekoloġiku, il-politika kummerċjali u d-djalogi tal-UE dwar l-enerġija mal-pajjiżi sħab, il-Kummissjoni se tappoġġa l-adozzjoni globali ta' dawn it-teknoloġiji. Sabiex tanalizza u timmonitorja l-impatti ambjentali, soċjali u ekonomiċi tal-enerġija rinnovabbli lil hinn mill-Kosta fuq l-ambjent tal-baħar u l-attivitajiet ekonomiċi li jiddependu minnu, il-Kummissjoni se tikkonsulta regolarment lil komunità ta' esperti mill-awtoritajiet pubbliċi, mill-partijiet ikkonċernati u mix-xjentisti. Illum, il-Kummissjoni adottat ukoll dokument ta' gwida ġdid dwar l-iżvilupp tal-enerġija mir-riħ u l-leġiżlazzjoni tal-UE dwar in-natura. Kuntest It-teknoloġija eolika lil hinn mill-kosta tipproduċi elettriku nadif li jikkompeti mat-teknoloġija eżistenti bbażata fuq il-fjuwils fossili, u xi kultant ikun irħas minnha. L-industriji Ewropej qed jiżviluppaw b'rata mgħaġġla firxa ta' teknoloġiji oħra biex jisfruttaw il-qawwa tal-ibħra tagħna għall-produzzjoni tal-elettriku ekoloġiku. Mit-teknoloġija eolika lil hinn mill-kosta galleġġanti, għat-teknoloġiji tal-enerġija mill-oċeani, bħalma huma l-installazzjonijiet tal-enerġija mill-mewġ u mill-marea u dawk fotovoltajċi galleġġanti, u l-użu tal-alka għall-produzzjoni tal-bijofjuwils, il-kumpaniji u l-laboratorji Ewropej bħalissa jinsabu fuq quddiem nett. L-istrateġija tal-Enerġija Rinnovabbli lil hinn mill-Kosta tistabbilixxi l-aktar objettiv ambizzjuż ta' użu għat-turbini tar-riħ lil hinn mill-kosta (kemm fissi mal-qiegħ kif ukoll galleġġanti), fejn l-attività kummerċjali hija avvanzata sew. F'dawn is-setturi, l-Ewropa diġà kisbet esperjenza teknoloġika, xjentifika u industrijali unika u diġà teżisti kapaċità b'saħħitha tul il-katina tal-provvista kollha, mill-manifattura sal-installazzjoni. Filwaqt li l-Istrateġija tenfasizza l-opportunitajiet fil-baċiri tal-baħar kollha tal-UE – il-Baħar tat-Tramuntana, il-Baħar Baltiku, il-Baħar l-Iswed, il-Mediterran u l-Atlantiku – u għal ċerti komunitajiet kostali u tal-gżejjer, il-benefiċċji ta' dawn it-teknoloġiji mhumiex limitati għar-reġjuni kostali. L-Istrateġija tenfasizza firxa wiesgħa ta' żoni interni fejn il-manifattura u r-riċerka diġà qed jappoġġaw l-iżvilupp tal-enerġija lil hinn mill-kosta. Għal Aktar Informazzjoni Strateġija għall-Enerġija Rinnovabbli lil hinn mill-Kosta Dokument ta' Ħidma tal-Persunal dwar l-Istrateġija tal-Enerġija Rinnovabbli lil hinn mill-Kosta Memo (Q&A) dwar l-Istrateġija tal-Enerġija Rinnovabbli lil hinn mill-Kosta Skeda informattiva dwar l-Istrateġija tal-Enerġija Rinnovabbli lil hinn mill-Kosta Skeda informattiva dwar l-Enerġija Rinnovabbli lil hinn mill-Kosta u teknoloġiji ewlenin Paġna web dwar l-Istrateġija għall-Enerġija Rinnovabbli lil hinn mill-Kosta